S-204/2008

Mál þetta, sem þingfest var þann 7. maí sl. og dómtekið í dag., var höfðað með ákæru lögreglustjórans á Selfossi, dagsettri 14. apríl 2008, á hendur H-kk-þgf H-kk-þgf, kt. 000000-0000, Fannafold 14, Reykjavík, til dvalar að Dalseli 35, Reykjavík,

„fyrir umferðarlagabrot

I.

með því að hafa, aðfaranótt laugardagsins 24. nóvember 2007 ekið bifreiðinni OK-517 óvátryggðri um Suðurfell í Reykjavík inná bifreiðastæði við Select þar sem ákærði stöðvaði aksturinn, undir áhrifum áfengis (vínandamagn í blóði 1,00‰, í þvagi 1,58‰), óhæfur til að stjórna bifreiðinni örugglega vegna áhrifa amfetamíns, kókaíns og tetrahýdrókannabínóls og án þess að hafa ökuskírteini meðferðis.

Teljast brot ákærða varða við 93. gr., sbr. 92. gr., 1. mgr., sbr. sbr. 2. mgr. 45. gr., 1. mgr., sbr. 2. mgr. 45. gr. a. og 1. mgr. 48. gr. umferðarlaga nr. 50,1987, sbr. 5. gr. laga nr. 66,2006, sbr. 1. mgr. 100. gr. nefndra umferðarlaga.

II.

með því að hafa, síðdegis miðvikudaginn 20. febrúar 2008 ekið bifreiðinni OK-517 norður Þorlákshafnarveg í Ölfusi, óhæfur til að stjórna bifreiðinni örugglega vegna áhrifa tetrahýdrókannabínólsýru.

Telst brot ákærða varða við 1. mgr., sbr. 2. mgr. 45. gr. a. umferðarlaga nr. 50,1987, sbr. 5. gr. laga nr. 66,2006, sbr. 1. mgr. 100. gr. nefndra umferðarlaga.

Þess er krafist að ákærði verði dæmdur til refsingar og til að sæta sviptingu ökuréttar samkvæmt 101. og 102. gr. umferðarlaga nr. 50,1987, sbr. lög nr. 44,1993, lög nr. 57,1997, lög nr. 23,1998, lög nr. 132,2003, lög nr. 84, 2004 og lög nr. 66, 2006.“

Ákærði kom fyrir dóminn þann 22. maí sl. og játaði sök varðandi ákærulið I en neitaði að hafa verið undir áhrifum fíkniefna og ófær um að stjórna ökutækinu örugglega eins og greinir í ákærulið II. Aðalmeðferð fór fram í dag og mætti ákærði ekki fyrir dóm. Krafðist verjandi ákærða vægustu refsingar auk málsvarnarlauna og að þau yrðu greidd úr ríkissjóði. Í máli þessu er ekki ágreiningur um málavexti og vísast um þá til ákæruskjals.

Í 45. gr. a. umferðarlaga nr. 50/1987 segir að enginn megi stjórna eða reyna að stjórna vélknúnu ökutæki ef hann er undir áhrifum ávana- og fíkniefna sem bönnuð eru á íslensku yfirráðasvæði samkvæmt lögum um ávana- og fíkniefni og reglugerðum settum samkvæmt þeim. Í 2. mgr. 45. gr. a. segir að mælist ávana- og fíkniefni skv. 1. mgr. í blóði eða þvagi ökumanns, teljist hann vera undir áhrifum ávana- og fíkniefna og óhæfur til að stjórna ökutæki örugglega.

Í málinu liggur fyrir matsgerð, dagsett 2. janúar 2008, frá Rannsóknastofu í lyfja- og eiturefnafræði við Háskóla Íslands. Kemur þar fram að í blóði ákærða hafi mælst alkóhól auk amfetamíns 50 ng/ml, kókaíns 15 ng/ml og tetrahýdrókannabínóls 5,7 ng/ml. Þá liggur einnig fyrir matsgerð dagsett 10. mars 2008 þar sem kemur fram að í þvagi ákærða hafi fundist tetrahýdrókannabínólsýra. Amfetamín, kókaín, tetrahýdrókannabínól og tetrahýdrókannabínólsýra eru í flokki ávana- og fíkniefna sem eru óheimil á íslensku forráðasvæði. Ökumaður telst því hafa verið óhæfur til þess að stjórna ökutæki örugglega þegar blóð- og þvagsýni voru tekin. Ákærði hefur því verið undir áhrifum áfengi og ávana- og fíkniefna þegar lögreglan hafði afskipti af honum og braut því gegn 45. gr. og 45. gr. a. umferðarlaga. Verður ákærði því sakfelldur fyrir þá háttsemi. Þá hefur ákærði játað aðra háttsemi sem honum er gerð að sök í ákæru og verður hann sakfelldur fyrir hana sem réttilega er færð til refsiákvæða.

Að þessu virtu þykir fram komin lögfull sönnun þess að ákærði hafi ekið undir áhrifum áfengis og fíkniefna eins og greinir í ákæru og verður hann sakfelldur fyrir þá háttsemi sem er réttilega færð til refsiákvæða. Samkvæmt sakavottorði ákærða á hann nokkurn brotaferil að baki. Þau brot hafa þó ekki áhrif við ákvörðun refsingar nú. Þá liggur fyrir að ákærði var dæmdur síðast þann 10. janúar 2008 fyrir brot gegn 217. gr. almennra hegningarlaga nr. 19/1940. Verður honum því gerður hegningarauki samkvæmt reglum 78. gr. og 77. gr. almennra hegningalaga. Þykir refsing ákærðu nú hæfilega ákveðin 250.000 króna sekt sem ákærða ber að greiða innan fjögurra vikna frá birtingu dóms að telja en sæti ella fangelsi í átján daga. Þá skal ákærði sviptur ökurétti í átján mánuði.

Með vísan til 165. gr. laga um meðferð opinberra mála skal ákærða gert að greiða allan sakarkostnað, sem er vegna rannsóknar á blóði ákærða og matsgerðar, 300.177 krónur, og þóknun skipaðs verjanda síns, S-kk-ef A-kk-ef S-kk-ef hæstaréttarlögmanns 139.440 krónur að meðtöldum virðisaukaskatti, auk ferðakostnaðar, 32.250 krónur.

Ó-kk-nf H-kk-nf K-kk-nf sýslumaður sótti málið af hálfu ákæruvaldsins.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, H-kk-nf H-kk-nf, greiði 250.000 krónur í sekt til ríkissjóðs innan fjögurra vikna frá birtingu dóms þessa en sæti ella fangelsi í 18 daga.

Ákærði er sviptur ökurétti í 18 mánuði frá birtingu dóms þessa að telja.

Ákærði greiði allan sakarkostnað, 471.867 krónur, þar með talin málsvarnarlaun skipaðs verjanda síns, S-kk-ef A-kk-ef S-kk-ef hæstaréttarlögmanns, 139.440 krónur, auk ferðakostnaðar, 32.250 krónur. Hefur þá verið tekið til virðisaukaskatts.

Á-kvk-nf G-kvk-nf.